Ditiro 7 | Beibele Inthaneteng | Phetolelo ya Lefase le Lefsa
7 Eupša moperisita yo a phagamego a re: “Na dilo tše di bjalo?”
2 Stefano yena a re: “Banna, bana bešo le botate, ntheetšeng. Modimo wa letago+ o iponagaditše go rakgolokhukhu wa rena Aborahama ge a be a le Mesopotamia pele a dula Harane,+
3 a re go yena: ‘Tloga nageng ya geno le go metswalo ya gago o ye nageng ye ke tlago go go bontšha yona.’+
4 Ke moka a tloga nageng ya Bakaladea, a dula Harane. Go tloga moo, ka morago ga ge tatagwe a hwile,+ Modimo a dira gore a fetoše bodulo bja gagwe a tle nageng ye yeo le dulago go yona ga bjale.+
5 Lega go le bjalo ga se a ka a mo nea bohwa le ge e le bofe go yona naga yeo, aowa, ga se a mo nea le yeo e lekanago gore a ka bea lenao la gagwe go yona;+ eupša o ile a holofetša go mo nea yona e le bohwa+ gomme ka morago ga gagwe a e nee bana+ ba gagwe, ge a be a sešo a ba le ngwana.+
6 Godimo ga moo Modimo a mmotša gore bana ba gagwe e be e tla ba badiiledi+ nageng e šele+ gomme batho ba be ba tla ba dira makgoba le go ba tlaiša ka nywaga e makgolonne.+
7 Modimo a buša a re: ‘Setšhaba seo ba tlago go se hlankela ke tla se ahlola+ gomme ka morago ga dilo tše ba tla tšwa, ba ntirela tirelo e kgethwa lefelong le.’+
8 “E bile a dira le yena kgwerano ya lebollo;+ ke moka ya ba tatago Isaka,+ a mmolotša ka letšatši la seswai+ gomme Isaka a ba tatago Jakobo, Jakobo a ba tatago dihlogo tša malapa tše lesomepedi.+
9 Dihlogo tša lapa tša hufegela+ Josefa gomme tša mo rekiša Egipita.+ Eupša Modimo o be a na le yena,+
10 a mo hlakodiša ditlaišegong tša gagwe ka moka, a dira gore a amogelwe le go ba le bohlale ge a le pele ga Farao kgoši ya Egipita. Farao a mmea gore a buše Egipita le ntlo ya gagwe ka moka.+
11 Eupša tlala ya wela Egipita ka moka le Kanana, e lego ona masetlapelo a magolo; borakgolokhukhu ba rena ba be ba sa hwetše selo sa tšeo ba bego ba di nyaka.+
12 Eupša Jakobo a kwa gore go be go na le dijo Egipita+ gomme a romela borakgolokhukhu ba rena ka lekga la pele.+
13 Ka lekga la bobedi Josefa a itsebiša go bana babo;+ ke moka lapa la gabo Josefa la tsebja ke Farao.+
14 Ka gona Josefa a romela molaetša wa gore go biletšwe Jakobo tatagwe le metswalo ya gagwe ka moka Egipita;+ ya ba batho ba masomešupa-hlano.+
15 Ka gona Jakobo a theogela Egipita+ gomme a hwela moo;+ gwa hwa le borakgolokhukhu ba rena.+
16 Ba išwa Shikeme+ gomme ba robatšwa lebitleng+ leo Aborahama a ilego a le reka ka theko ya tšhelete ya silifera go barwa ba Hamoro kua Shikeme.+
17 “Eitše ge nako e batamela gore go phethagale kholofetšo ye Modimo a e boditšego Aborahama, batho ba oketšega le go ata Egipita,+
18 go fihlela go tsoga kgoši e nngwe e buša Egipita, yeo e bego e sa tsebe Josefa.+
19 Yena yo a logela morafo wa rena maanomabe+ a ba a gapeletša botate gore ba lahle bana ba bona, gore ba se ke ba tšwela pele ba phela.+
20 Ka yona nako yeo Moshe a belegwa+ gomme e be e le yo botse mahlong a Modimo.+ A amušwa ka dikgwedi tše tharo lapeng la tatagwe.
21 Eupša ge a be a lahlilwe, morwedi wa Farao a mo topa a mo godiša e le morwa wa gagwe.+
22 Ka baka leo Moshe o ile a rutwa ka bohlale+ ka moka bja Baegipita. Ge e le gabotse o be a le matla mantšung+ a gagwe le ditirong tša gagwe.
23 “Bjale ge a na le nywaga e masomenne, gwa tla pelong ya gagwe gore a yo lekola bana babo, bana ba Isiraele.+
24 Ya re ge a bona yo mongwe wa bona a swarwa ka go hloka toka ke Moegipita, a mo lwela gomme a lefeletša yo a swarwago gampe ka go bolaya Moegipita yoo.+
25 O be a nagana gore bana babo ba be ba tla kwešiša gore Modimo o be a ba phološa ka seatla sa gagwe,+ eupša ba se kwešiše.
26 Letšatšing le le latelago a tla go bona ge ba be ba elwa gomme a leka go ba boelanya ka khutšo,+ a re: ‘Banna, le barwarre. Ke ka baka la’ng le swarana gampe?’+
27 Eupša yo a bego a swara moagišani wa gagwe gampe, a mo kgorometša, a re: ‘Ke mang yo a go beilego mmuši le moahlodi wa rena?+
28 Na o nyaka go mpolaya ka mokgwa wo o bolailego Moegipita ka gona maabane?’+
29 Ge a ekwa se, Moshe a tšhaba a yo ba modiiledi nageng ya Midiane+ moo a bilego tatago barwa ba babedi.+
30 “Ge go fetile nywaga e masomenne, morongwa a iponagatša go yena lešokeng la Thaba ya Sinai a le kgabong ya mollo wa sehlare sa meetlwa.+
31 Bjale ge Moshe a bona se a makatšwa ke pono yeo.+ Eupša ge a batamela gore a lekodišiše, gwa kwala lentšu la Jehofa la re:
32 ‘Ke nna Modimo wa borakgolokhukhu ba gago, Modimo wa Aborahama, wa Isaka le wa Jakobo.’+ Moshe a thothomela gomme a se ke a beta pelo gore a lekodišiše go ya pele.
33 Jehofa a re go yena: ‘Rola diramphašane dinaong tša gago, gobane lefelo le o emego go lona ke naga e kgethwa.+
34 Ruri ke bone go gatelelwa ga batho ba ka bao ba lego Egipita,+ e bile ke kwele go tsetsela+ ga bona gomme ke theogile go tlo ba hlakodiša.+ Bjale etla, ke tla go roma Egipita.’+
35 Yena Moshe yo, yo ba mo latotšego ka gore: ‘Ke mang yo a go beilego mmuši le moahlodi wa rena?’+ Ke yena yo Modimo a mo romilego+ bjalo ka mmuši le mohlakodiši a diriša morongwa yo a bonagetšego go yena sehlareng sa meetlwa.
36 Monna yo o ba ntšhitše+ ka go dira mehlolo le dipontšho Egipita,+ Lewatleng le Lehwibidu+ le lešokeng ka nywaga e masomenne.+
37 “Yo ke Moshe yo a itšego go barwa ba Isiraele: ‘Modimo o tla le tsošetša moporofeta wa go swana le nna gare ga bana babo lena.’+
38 Yo ke yena+ yo a bilego gare ga phuthego+ lešokeng a na le morongwa+ yo a ilego a bolela le yena Thabeng ya Sinai gotee le borakgolokhukhu ba rena gomme a amogela dipolelo tše di phelago tše kgethwa+ gore a le nee tšona.
39 Borakgolokhukhu ba rena ba ganne go mo kwa, eupša ba mo phaela ka thoko+ gomme ka dipelong tša bona ba retologela Egipita,+
40 ba re go Arone: ‘Re direle medimo gore e re etelele pele. Gobane Moshe yo, yo a re ntšhitšego nageng ya Egipita ga re tsebe seo se mo diragaletšego.’+
41 Ka gona ba dira namane mehleng yeo,+ ba tlišetša modingwana sehlabelo gomme ba ipshina ka mediro ya diatla tša bona.+
42 Modimo a retologa a ba tlogela+ gore ba direle makoko a legodimo tirelo e kgethwa, go etša ge go ngwadilwe pukung ya baporofeta+ gore: ‘Na ga se nna yo le ilego la mo nea dibolawa le dihlabelo ka nywaga e masomenne kua lešokeng, lena ba ntlo ya Isiraele?+
43 Eupša e bile tente ya Mmoloko*+ le naledi+ ya modimo Refane tšeo le ilego la di tšea, e lego diswantšho tšeo le di dirilego gore le di rapele. Ka baka leo ke tla le lelekela+ ka mošola wa Babilona.’
44 “Borakgolokhukhu ba rena ba be ba na le tente ya Bohlatse lešokeng, go etša ge a ile a nea ditaelo ge a be a botša Moshe gore a e dire go ya ka mohlala wo a o bonego.+
45 Borakgolokhukhu ba rena bao ba ilego ba e hwetša le bona ba ile ba e tliša ba na le Joshua+ nageng yeo e bego e le ya ba ditšhaba,+ e lego bao Modimo a ilego a di raka pele ga borakgolokhukhu+ ba rena. E ile ya dula mo go fihlela mehleng ya Dafida.
46 O ile a amogelega+ mahlong a Modimo gomme a kgopela tokelo ya go nea Modimo wa Jakobo bodulo.+
47 Eupša Solomone o ile a mo agela ntlo.+
48 Lega go le bjalo, Yo Godimodimo ga a dule ka dintlong* tšeo di dirilwego ka diatla tša batho;+ go etša ge moporofeta a bolela a re:
49 ‘Jehofa o re: Legodimo ke sedulo sa ka sa bogoši+ gomme lefase ke bogato bja dinao+ tša ka. Ke ntlo ya mohuta mang yeo le ka nkagelago yona? Goba lefelo leo nka khutšago go lona ke lefe?+
50 Na seatla sa ka ga se sa dira dilo tše ka moka?’+
51 “Lena banna ba manganga le ba sa bollago dipelong+ le ditsebeng, ka mehla le ganetša moya o mokgethwa; go etša ge borakgolokhukhu ba lena ba dirile, le lena le dira bjalo.+
52 Ke ofe wa baporofeta yo borakgolokhukhu ba lena ba sa kago ba mo hlomara?+ Ee, ba bolaile+ bao ba tsebišitšego e sa le pele ka go tla ga Moloki,+ yo ga bjale le bilego baeki le babolai ba gagwe,+
53 lena bao le amogetšego Molao go etša ge o fetišeditšwe ka barongwa,+ eupša la se ke la o boloka.”
54 Bjale ge ba ekwa dilo tše ba hlabega dipelong+ gomme ba mo tsikitlanyetša+ meno.
55 Eupša yena a tsepelela legodimong a tletše moya o mokgethwa gomme a bona letago la Modimo le la Jesu a eme ka letsogong la le letona la Modimo,+
56 gomme a re: “Bonang! Ke bona magodimo a bulega+ gomme Morwa wa motho+ a eme ka letsogong le letona la Modimo.”+
57 Ge a rea’lo ba goeletša ka mantšu a hlabošago gomme ba thiba ditsebe+ tša bona ka diatla, ba mo wela godimo setee.
58 Ka morago ga ge ba mo lahletše ka ntle ga motse,+ ba mo kgatla ka maswika.+ Ke moka dihlatse+ tša bea diaparo tša tšona tša ka ntle fase dinaong tša lesogana leo le bego le bitšwa Saulo.+
59 Ge ba dutše ba kgatla Stefano ka maswika, o ile a dira boipiletšo a re: “Morena Jesu, amogela moya wa ka.”+
60 Ke moka a khunama a goeletša ka lentšu le matla a re: “Jehofa, o se ke wa ba balela sebe se.”+ Ke moka ka morago ga ge a boletše seo a robala lehung.
^ Go bonagala e le “Mmoleke,” modingwana wa Baamoni. Bona 1Dik 11:7.
^ Goba, “dilong; mafelong.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D7%26wtlocale%3DSE%26srcid=share⊂ject=Bala Beibele Inthaneteng